Bekendtgørelse for Grønland om opgørelse af systemisk buffer

I medfør af § 125 h, stk. 5, og § 373, stk. 4, i lov om finansiel virksomhed, som sat i kraft for Grønland ved kongelig anordning nr. 1252 af 15. december 2004, som ændret ved anordning nr. 1047 af 1. september 2010, anordning nr. 838 af 14. august 2012, anordning nr. 1675 af 16. december 2015, anordning nr. 1676 af 16. december 2015, anordning nr. 1677 af 16. december 2015, anordning nr. 1678 af 16. december 2015, anordning nr. 1679 af 16. december 2015, anordning nr. 1680 af 16. december 2015, anordning nr. 1681 af 16. december 2015, anordning nr. 1682 af 16. december 2015, anordning nr. 1683 af 16. december 2015, anordning nr. 1684 af 16. december 2015, anordning nr. 1685 af 16. december 2015, anordning nr. 1686 af 16. december 2015, anordning nr. 1687 af 16. december 2015, anordning nr. 1688 af 16. december 2015, anordning nr. 1330 af 6. december 2019, anordning nr. 1327 af 6. december 2019, anordning nr. 1323 af 6. december 2019, anordning nr. 1324 af 6. december 2019, anordning nr. 68 af 29. januar 2020, anordning nr. 1096 af 29. juni 2022 og anordning nr. 921 af 26. juni 2023, fastsættes:

*Anvendelsesområde*

**§ 1.** Bekendtgørelsen finder anvendelse på følgende virksomheder:

1. Pengeinstitutter.
2. Realkreditinstitutter.
3. Fondsmæglerselskaber I, hvis fondsmæglerselskabet I har tilladelse til at udøve de aktiviteter, der er nævnt i bilag 4, afsnit A, nr. 3 og 6, i lov om finansiel virksomhed, som sat i kraft for Grønland ved kongelig anordning.

*Opgørelse af systemisk buffer*

**§ 2.** Virksomheden skal beregne sin systemiske buffer i overensstemmelse med bilag 1.

**§ 3.** Erhvervsministeren kan fastsætte systemiske buffersatser for følgende grupper af eksponeringer:

1) Alle eksponeringer, der befinder sig i Grønland.

2) Følgende sektoreksponeringer, der befinder sig i Grønland:

1. Alle detaileksponeringer over for fysiske personer, der er stillet sikkerhed for ved pant i beboelsesejendom.
2. Alle eksponeringer over for juridiske personer, der er stillet sikkerhed for ved pant i erhvervsejendom.
3. Alle eksponeringer over for juridiske personer, bortset fra dem, der er angivet i litra b.
4. Alle eksponeringer over for fysiske personer, bortset fra dem, der er angivet i litra a.

3) Undergrupper af sektoreksponeringerne i nr. 2.

4) Alle eksponeringer, der befinder sig i et land inden for Den Europæiske Union eller i et land, som Unionen har indgået en aftale med på det finansielle område, jf. dog § 4.

5) De sektoreksponeringer, der er identificeret i nr. 2, og en eller flere undergrupper heraf i nr. 3, som befinder sig i et land inden for Den Europæiske Union eller i et land, som Unionen har indgået en aftale med på det finansielle område alene med det formål at kunne få anerkendt en buffersats, der er fastsat af det pågældende land, jf. § 125 h, stk. 2 og 3, i lov om finansiel virksomhed, som sat i kraft for Grønland ved kongelig anordning.

6) Eksponeringer, der befinder sig i et land uden for Den Europæiske Union, som Unionen ikke har indgået aftale med på det finansielle område.

*Stk. 2.* En systemisk buffersats skal gælde for alle eksponeringer, en eller flere sektoreksponeringer eller undergrupper af eksponeringer, og for alle virksomheder eller en eller flere undergrupper af disse virksomheder, i tilpasningstrin på 0,5 procentpoint.

**§ 4.** Fastsætter erhvervsministeren en systemisk buffersats for eksponeringer, der befinder sig i et land inden for Den Europæiske Union eller i et land, som Unionen har indgået en aftale med på det finansielle område, skal buffersatsen være ens for alle eksponeringer i landene inden for Den Europæiske Union, medmindre buffersatsen fastsættes for at anerkende den systemiske buffersats, der er fastsat af det pågældende land, jf. § 125 h, stk. 2 og 3, i lov om finansiel virksomhed, som sat i kraft for Grønland ved kongelig anordning.

*Offentliggørelse*

**§ 5.** Erhvervsministeren offentliggør på Erhvervsministeriets hjemmeside en meddelelse om fastsættelsen eller genfastsættelsen af alle systemiske buffersatser. Meddelelsen skal mindst indeholde følgende oplysninger:

1) den systemiske buffersats eller de systemiske buffersatser,

2) de eksponeringer, den systemiske buffersats eller systemiske buffersatser finder anvendelse for,

3) de virksomheder, den systemiske buffersats eller de systemiske buffersatser finder anvendelse for,

4) en begrundelse for fastsættelsen af den systemiske buffersats eller de systemiske buffersatser, medmindre den kan udgøre en trussel mod det finansielle systems stabilitet,

5) fra hvilken dato virksomhederne skal anvende den systemiske buffersats eller de systemiske buffersatser til opgørelse af deres systemiske buffer i medfør af § 2, og

6) navne på de lande, hvor erhvervsministeren anerkender de pågældende landes systemiske buffersats eller buffersatser.

*Stk. 2.* Virksomheden skal på sin hjemmeside på et sted, hvor den naturligt hører hjemme, offentliggøre sin institutspecifikke systemiske buffersats fra den dato, hvor virksomheden skal anvende den systemiske buffersats eller de systemiske buffersatser. Virksomheden opgør sin institutspecifikke systemiske buffersats ved at dividere virksomhedens systemiske buffer beregnet i medfør af § 2 med virksomhedens samlede risikoeksponeringsbeløb i overensstemmelse med artikel 92, stk. 3, i Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber, som sat i kraft for Grønland ved lov.

*Foranstaltninger*

**§ 6.** Overtrædelse af § 5, stk. 2, foranstaltes efter kriminallov for Grønland med bøde. Med bøde foranstaltes desuden den, der ikke efterkommer et påbud om at foretage eller undlade at foretage bestemte handlinger med henblik på at overholde bekendtgørelsens bestemmelser.

*Stk. 2.* Der kan pålægges selskaber m.v. (juridiske personer) kriminalansvar efter reglerne i 5. kapitel i kriminallov for Grønland.

*Ikrafttræden*

**§ 7.** Bekendtgørelsen træder i kraft den 1. februar 2024.

*Erhvervsministeriet, den xx.xx 2024*

xxxx

/ xxx

**Bilag 1**

**Opgørelse af systemisk buffer**

Virksomheden skal beregne sin systemiske buffer som:

$$B\_{SR}=r\_{T}\*E\_{T}+\sum\_{i}^{}r\_{i}\*E\_{i}$$

hvor:

$B\_{SR}$ = den systemiske buffer

$r\_{T}$ = den buffersats, der finder anvendelse på en virksomheds samlede risikoeksponeringsbeløb

$E\_{T}$ = en virksomheds samlede risikoeksponeringsbeløb beregnet i overensstemmelse med artikel 92, stk. 3, i Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber, som sat i kraft for Grønland ved lov

$i$ = indekset for undergruppen af eksponeringer som omhandlet i § 3, stk. 1

$r\_{i}$ = den buffersats, der finder anvendelse på risikoeksponeringsbeløbet for undergruppen af eksponeringer i, og

$E\_{i}$ = en virksomheds samlede risikoeksponeringsbeløb for undergruppen af eksponeringer i beregnet i overensstemmelse med artikel 92, stk. 3, i Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber, som sat i kraft for Grønland ved lov.